65. ΑΠΟΦΑΣΙΣ ΥΠΟΥΡΓΟΥ ΣΥΓΚΟΙΝΩΝΙΩΝ Αριθ. Δ. 187460/67 της 3/10 Οκτ. 1967 (ΦΕΚ Β΄ 626) Περί καταβολής μειωμένου κατά 50% εισιτηρίου υπό ταξιδευόντων δια των υπεραστικών λεωφορείων παίδων ηλικίας 4 έως 10 ετών. Έχοντες υπ’ όψιν: 1)την υπ’ αριθ. 13169/31.10.57 ημετέραν απόφασιν, δι’ ης απεφασίσθη, όπως οι παίδες ηλικίας μέχρι τεσσάρων ετών συμπεπληρωμένων, ταξιδεύοντες δια των υπεραστικών και αστικών λεωφορείων και εφ’ όσον δεν καταλαμβάνουσι θέσεις μεταφέρονται δωρεάν. 2)Την υπ’ αριθ. Δ180842/7-11-63 ημετέραν εγκύκλιον διαταγήν, περί καθορισμού θέσεων εις υπεραστικά λεωφορεία δια τα εκδιδόμενα εισιτήρια παίδων από 4-10 ετών επί καταβολή μειωμένης τιμής κατά 50% του ισχύοντος κομίστρου. 3)Σχετικάς ημετέρας αποφάσεις, δι’ ας ενεκρίθη η καθιέρωσις δελτίων μαθητικών εισιτηρίων, δια τους μαθητάς και μαθητρίας των Δημοσίων Σχολείων Μέσης εκπαιδεύσεως, ως και δια τους φοιτητάς, μειωμένων κατά ποσοστόν από 20%-50% επί της ισχυούσης εκάστοτε τιμής εισιτηρίου επί των λεωφορείων των Υπεραστικών ΚΤΕΛ της Χώρας. 4)Τας διατάξεις του άρθρ. 16 του Νόμ. 2119/52 «περί των δια λεωφορείων αυτ/των συγκοινωνιών». Ιδόντες δε και τας διατάξεις του άρθρ. 7 του Κανονισμού των ΣΕΚ, δι’ ων ορίζεται ότι παίδες μεν ηλικίας έως τεσσάρων ετών μεταφέρονται δωρεάν. Παίδες δε ηλικίας άνω των τεσσάρων έως 10 ετών συμπεπληρωμένων καταβάλλουν το ήμισυ της κανονικής τιμής εισιτηρίου. Άνω των δέκα ετών αντίτιμον ολοκλήρου θέσεως, αποφασίζομεν: Εγκρίνομεν την καταβολήν μειωμένου κατά 50% εισιτηρίου υπό των ταξιδευόντων δια των υπεραστικών λεωφορείων παίδων ηλικίας 4 έως 10 ετών. 